**SEKTORSKA ANALIZA**

**za utvrđivanje prioritetnih područja financiranja programa i projekata od interesa za opće dobro koje provode udruge i druge organizacije civilnoga društva iz javnih izvora u 2023. godini[[1]](#footnote-1)**

|  |  |
| --- | --- |
| NAZIV TIJELA DRŽAVNE UPRAVE,  UREDA VLADE RH ILI JAVNE INSTITUCIJE | MINISTARSTVO PRAVOSUĐA I UPRAVE  Uprava za zatvorski sustav i probaciju |

**1. PODRUČJA FINANCIRANJA PROJEKATA I PROGRAMA UDRUGA/ORGANIZACIJA CIVILNOGA DRUŠTVA U 2023. GODINI**

* 1. Navedite kojim područjima djelovanja udruga/organizacija civilnoga društva planirate pružiti financijsku (i nefinancijsku) podršku u 2023. godini:

|  |  |  |  |  |  |
| --- | --- | --- | --- | --- | --- |
|  | 1. Branitelji i stradalnici |  | 7. **Ljudska prava** |  | **13. Tehnička kultura** |
|  | 2. Demokratska politička kultura |  | 8. Međunarodna suradnja |  | **14. Zaštita zdravlja** |
|  | 3. Duhovnost |  | 9. **Obrazovanje, znanost i istraživanje** |  | 15. Zaštita okoliša i prirode |
|  | 4. **Gospodarstvo** |  | 10. Održivi razvoj |  | 16. Zaštita i spašavanje |
|  | 5. Hobistička djelatnost |  | 11. **Socijalna djelatnost** |  | 17. Ostala područja djelovanja (navesti koja:) |
|  | 6. **Kultura i umjetnost** |  | 12. **Sport** |  |  |

(područja djelovanja navedena su prema Klasifikaciji djelatnosti udruga sukladno Pravilniku o sadržaju i načinu vođenja Registra udruga Republike Hrvatske i Registra stranih udruga u Republici Hrvatskoj, NN 4/2015, 14/2020 i Zakonu o udrugama, NN 74/14, 70/17, 98/19)

**2. UTVRĐENI PROBLEMI: PREGLED PRIORITETNIH PROBLEMA I POTREBA KOJE TREBA RIJEŠITI U 2023. (TEMELJEM**

**INFORMACIJA SADRŽANIH U TEMELJNIM STRATEŠKIM DOKUMENTIMA)**

**2.1. Navedite prioritetne probleme u području/ima nadležnosti Vaše institucije koje planirate rješavati financiranjem projekata i programa udruga/organizacija civilnog društva. Opis problema obrazložite koristeći konkretne mjerljive pokazatelje trenutnog stanja i željenog stanja odnosno rješenja, specificirajući izvor gdje su takvi podaci dostupni. Pokazatelji mogu biti informacije iz usporednih analiza, izvještaja, rezultata istraživanja, studija, i drugi dostupni statistički podaci.**

|  |  |
| --- | --- |
| Opis problema: | |
| Uprava za zatvorski sustav i probaciju obavlja upravne i stručne poslove u svezi izvršavanja kazne zatvora, upravnog i inspekcijskog nadzora nad pravilnostima i zakonitostima rada ustrojstvenih jedinica, stručne izobrazbe službenika zatvorskog sustava u obavljanju poslova izvršavanja kaznenopravnih sankcija i mjera, probacijske poslove te ostale poslove sukladno Uredbi o unutarnjem ustrojstvu Ministarstva pravosuđa i uprave („Narodne novine“ broj 97/20 i 85/22). Ustrojstvene jedinice Uprave za zatvorski sustav i probaciju čine Središnji ured za zatvorski sustav, 14 zatvora, 7 kaznionica među kojima je i Zatvorska bolnica u Zagrebu, dva odgojna zavoda, Centar za dijagnostiku u Zagrebu, Centar za izobrazbu, Središnji ured za probaciju i 14 probacijskih ureda.  Za obavljanje **probacijskih poslova**, uključujući rad s uvjetno osuđenim osobama i osobama koje su uvjetno otpuštene iz zatvora, nadležni su Središnji ured za probaciju i probacijski uredi (u daljnjem tekstu: probacijska služba). Probacijski poslovi od posebnog su interesa za Republiku Hrvatsku, a obavljaju se s ciljem zaštite društvene zajednice od počinitelja kaznenog djela, njegove resocijalizacije i reintegracije u zajednicu utjecanjem na rizične čimbenike koji su povezani s činjenjem kaznenih djela.  Ustrojeno je 14 probacijskih ureda; Probacijski ured Bjelovar, Probacijski ured Dubrovnik, Probacijski ured Gospić, Probacijski ured Osijek, Probacijski ured Požega, Probacijski ured Pula, Probacijski ured Rijeka, Probacijski ured Sisak, Probacijski ured Split, Probacijski ured Varaždin, Probacijski ured Vukovar, Probacijski ured Zadar, Probacijski ured Zagreb I i Probacijski ured Zagreb II.  Hrvatska probacijska služba podjednako naglasak stavlja na zaštitu zajednice i na socijalnu integraciju počinitelja kaznenog djela. U tom smislu najvažniji zadaci probacijske službe su: omogućiti informirano, kvalitetno i učinkovito donošenje odluka vezano uz počinitelje kaznenih djela; prevenirati potencijalno kriminalno ponašanje počinitelja kaznenog djela u budućnosti; utjecati na okolnosti koje su doprinijele počinjenju kaznenog djela i mogle bi pridonijeti kriminalnom povratu; poduzimati aktivnosti koje će doprinijeti socijalnoj integraciji zatvorenika odnosno osuđenika u zajednicu; štititi zajednicu vezano uz rizike i neprimjereno ponašanje osobe uključene u probaciju.  Osobe uključene u probaciju često donose sa sobom specifične poteškoće kao što je ovisnost o drogama ili alkoholu, nasilničko ponašanje, poteškoće snalaženja u različitim ulogama (npr. roditeljskoj, bračnoj, radnoj). Kako bi probacijska služba mogla pomoći u procesu njihove socijalne integracije nužna je međuresorna suradnja (sudovi, zatvorski sustav, sustav socijalne skrbi, policija i dr.), odnosno suradnja sa svim subjektima u zajednici koji pružaju različite usluge, a koje mogu biti korisne u ovom procesu.  U obavljanju ovih zadataka probacijska služba slijedi načela prakse utemeljene na dokazima odnosno primjenjuje pristupe, modele i tehnike koji su se prema rezultatima znanstvenih istraživanja pokazala učinkovita u smanjenju recidivizma.  Zakon o probaciji propisuje probacijske poslove koji se obavljaju kod odlučivanja o kaznenom progonu, određivanju mjera osiguranja prisutnosti okrivljenika i drugih mjera opreza, izboru vrsta kaznenopravnih sankcija i izvršavanju kaznenopravnih sankcija izrečenih počinitelju kaznenog djela. Obavljanjem probacijskih poslova obuhvaćene su sve faze kaznenog postupka i izvršavanja sankcija – odlučivanje o kaznenom progonu, suđenje, izvršavanje sankcija i uvjetni otpust.  Temeljne zadaće **zatvorskog sustava** su zaštita društva od počinitelja kaznenih djela te, uz čovječno postupanje i poštovanje dostojanstva zatvorenika, njihovo osposobljavanje za život na slobodi u skladu sa zakonom i društvenim pravilima, što je ujedno i svrha izvršavanja kazne zatvora (čl. 3. Zakona o izvršavanju kazne zatvora[[2]](#footnote-2) (u daljnjem tekstu: ZIKZ). Izvršavanje kazne zatvora započinje upućivanjem zatvorenika u Centar za dijagnostiku u Zagrebu (kazne zatvora iznad 6 mjeseci), odakle se nakon dijagnostičke obrade premješta u kaznionicu ili zatvor, ili izravno u zatvor (kazne zatvora do 6 mjeseci), a izvršavanje odgojne mjere upućivanjem maloljetnika u odgojni zavod.  Poticanje zatvorenika, odnosno maloljetnika (u daljnjem tekstu: zatvorenik) da se osposobi za samostalni život na slobodi u skladu s društvenim normama usklađuje se s organizacijom života zatvorenika, na način da se istovremeno umanjuju štetne posljedice koje uvjetuje život u kaznionici, zatvoru, odnosno odgojnom zavodu (u daljnjem tekstu: kaznena tijela). Kaznena tijela poduzimaju sve kako bi život zatvorenika tijekom izvršavanja kazne zatvora bio što sličniji postojećim općim životnim okolnostima te odgovarajućim programima i aktivnostima pomaže zatvoreniku da razvije osjećaj odgovornosti, smanji rizike vezane uz ponovno počinjenje kaznenog djela i razvije vještine za samostalni život u skladu sa zakonom.  Kaznionice su ustrojene kao posebne ustrojstvene jedinice Uprave za zatvorski sustav i probaciju izvan sjedišta Ministarstva pravosuđa i uprave radi izvršavanja kazne zatvora (u pravilu duže od 6 mjeseci) i kazne maloljetničkog zatvora izrečene u kaznenom postupku te sigurnosnih mjera izrečenih uz kaznu zatvora i kaznu maloljetničkog zatvora. Prema stupnju sigurnosti i ograničenju slobode kretanja zatvorenika kaznionice mogu biti zatvorene, poluotvorene i otvorene, a u svom sastavu mogu imati zatvorene, poluotvorene i otvorene odjele. U zatvorskom sustavu ustrojeno je 7 kaznionica: u Glini, Lepoglavi, Lipovici-Popovači, Požegi, Turopolju, Valturi te Zatvorska bolnica u Zagrebu. Zatvorenice kaznu zatvora dulju od šest mjeseci izdržavaju u Kaznionici u Požegi u zatvorenim, poluotvorenim i otvorenim uvjetima. Kazna maloljetničkog zatvora izvršava se u zatvorenim i poluotvorenima uvjetima Kaznionice u Turopolju, a u otvorenim uvjetima u Kaznionici u Valturi.  Zatvori su ustrojeni kao posebne ustrojstvene jedinice Uprave za zatvorski sustav i probaciju izvan sjedišta Ministarstva pravosuđa i uprave radi izvršavanja mjere istražnog zatvora, kazne zatvora izrečene u kaznenom postupku (u pravilu u trajanju do 6 mjeseci), kazne zatvora izrečene u prekršajnom ili drugom sudskom postupku te kazne zatvora kojom je zamijenjena novčana kazna (tzv. supletorna kazna). Prema stupnju sigurnosti i ograničenju slobode kretanja zatvorenika svi zatvori su zatvorenog tipa, a u svom sastavu mogu imati zatvorene, poluotvorene i otvorene odjele. U zatvorskom sustavu ustrojeno je 14 zatvora (u Bjelovaru, Dubrovniku, Gospiću, Karlovcu, Osijeku, Požegi, Puli-Pola, Rijeci, Sisku[[3]](#footnote-3), Splitu, Šibeniku, Varaždinu, Zadru i Zagrebu). Odgojni zavodi su ustrojeni kao posebne ustrojstvene jedinice Uprave za zatvorski sustav i probaciju za izvršavanje odgojne mjere upućivanja u odgojni zavod izrečene u kaznenom postupku maloljetnim počiniteljima kaznenog djela. Za izvršavanje navedenih poslova ustrojeni su: Odgojni zavod u Požegi (maloljetnice) i Odgojni zavod u Turopolju (maloljetnici).  Rehabilitacija, resocijalizacija i socijalna reintegracija zatvorenika ostvaruje se kroz formiranje pojedinačnog programa izvršavanja kazne zatvora za svakog zatvorenika (u daljnjem tekstu: program izvršavanja) te kroz primjenu odgovarajućih općih i specijaliziranih tretmanskih intervencija i programa. Program izvršavanja sastoji se od psihosocijalnih, socijalnopedagoških, obrazovnih, radnih, okupacijskih, zdravstvenih i sigurnosnih postupaka primjerenih rizicima, potrebama i osobinama zatvorenika, usklađenih s mogućnostima kaznionice odnosno zatvora. U skladu sa ZIKZ, radi uključivanja u provođenje programa izvršavanja moguća je suradnja s institucijama i udrugama.  Gledano u širem smislu, tretman obuhvaća sve postupke usmjerene prema zatvorenicima u svrhu njihove resocijalizacije. U postupku realizacije programa izvršavanja primjenjuju se opće i specijalizirane tretmanske intervencije i programi te pogodnosti zatvorenika, kao poticajno sredstvo u ostvarivanju resocijalizacije, rehabilitacije i socijalnog uključivanja. Specijalizirane tretmanske intervencije uključuju psihosocijalne i socijalnopedagoške intervencije kroz individualni i grupni rad kao što su posebni programi tretmana, edukativno-razvojni programi, psihoedukacija, motivacijsko intervjuiranje, psihoterapijsko savjetovanje, kognitivno-bihevioralne intervencije i drugo. Radi pružanja podrške ostvarivanju svrhe izvršavanja kazne zatvora, u postupku realizacije programa izvršavanja primjenjuju se opće tretmanske intervencije, koje obuhvaćaju savjetovanje i usmjeravanje zatvorenika u odnosu na organizaciju njegovog svakodnevnog života i funkcioniranja u kaznenom tijelu zatvoru te opći programi tretmana, koji pokrivaju područje rada i radno-okupacijskih aktivnosti, obrazovanje i aktivnosti slobodnog vremena. Za uspješnu socijalnu reintegraciju izuzetno je važna i kvalitetna priprema za otpust i organizacija postpenalnog prihvata, te očuvanje odnosa s članovima obitelji.   * **Rad zatvorenika** većinom je organiziran u okviru radionica u kaznionicama i zatvorima, u kojima se obavljaju poslovi obrade drva i metala, ugostiteljstva, poljoprivrede, eksploatacije kamena i slično. Zatvorenici u kaznionicama i zatvorima također obavljaju i pomoćno-tehničke poslove poput održavanja čistoće i urednosti prostorija i prostora kaznionice/zatvora, pranja vozila, ličenja, pomoćnih poslova u praonici rublja, kuhinji, skladištu, zatvorskoj radionici i slično. Sukladno ZIKZ, zatvorenike je moguće zaposliti kod drugog poslodavca izvan kaznenog tijela, a moguće je zatvoreniku omogućiti i nastavak rada kod poslodavca kod kojeg je bio zaposlen prije dolaska na izvršavanje kazne ili nastavak obavljanja vlastite gospodarske i druge djelatnosti. Zatvorenici također mogu obavljati poslove temeljem ugovora koje kazneno tijelo sklapa s vanjskim poslodavcem. Poslovi koje zatvorenici najčešće obavljaju izvan kaznenog tijela prema ovakvim ugovorima su pomoćni poslovi u pilani, građevinarstvu, uređenju okoliša, poslovi utovara-istovara, poljoprivredni poslovi i slično. Uvažavajući zdravstvene sposobnosti, stečena znanja i vještine zatvorenika, uspješnost ostvarivanja programa izvršavanja, sigurnosnu procjenu te iskazani stvarni interes za radnim angažmanom, nastoji se radno rasporediti što veći broj zatvorenika. U zatvorskom sustavu postoji potreba za novim mogućnostima zapošljavanja zatvorenika unutar i izvan kaznenog tijela, primjerenim sigurnosnim, organizacijskim i prostornim uvjetima kaznenih tijela, a kojima bi se zatvorenike osposobilo i pripremilo za potrebe tržišta rada. * **Obrazovanje zatvorenika** organizira se u kaznenom tijelu i izvan kaznenog tijela, u skladu s općim propisima iz područja obrazovanja. Vrsta i razina obrazovanja kojoj može pristupiti zatvorenik određuje se programom izvršavanja, a ovisi o njegovim sposobnostima i sklonostima, trajanju kazne i drugim okolnostima važnim za ostvarivanje svrhe izvršavanja kazne zatvora, kao i mogućnostima kaznionice odnosno zatvora. Obrazovanje zatvorenika obuhvaća osnovno obrazovanje, srednjoškolsko obrazovanje odraslih, prekvalifikacije, osposobljavanja i usavršavanja, a zatvoreniku se može omogućiti i stjecanje kvalifikacije u visokom obrazovanju na vlastiti trošak, ako se studijski program može uskladiti sa sigurnosnim razlozima. Tako se zatvorenici najčešće osposobljavaju za obavljanje osnovnih i pomoćnih poslova, razne tečajeve, a neki se uključuju ili nastavljaju već započeto srednjoškolsko ili (rjeđe) visoko obrazovanje. Obrazovanje, odnosno nastavak obrazovanje predviđa se programom izvršavanja, a zatvorenike se potiče na završavanje započetog obrazovanja u cilju lakšeg socijalnog uključivanja po isteku kazne. Obrazovanje zatvorenika realizira se u suradnji s vanjskim obrazovnim ustanovama, a iz potvrda o osposobljenosti i svjedodžbi o završenom obrazovanju ne smije biti vidljivo da je stečena, odnosno završena tijekom izdržavanja kazne zatvora/odgojne mjere. Postoji potreba za uključivanjem što većeg broja zainteresiranih zatvorenika u različite programe izobrazbe. * Zatvorenicima se u **slobodno vrijeme** organiziraju različite vrste sportsko-rekreativnih i kulturnih aktivnosti (npr. radionice kreativnog pisanja, novinarske radionice, kazališne radionice, glazbene, pjevanje, radionice izrade animiranih filmova, likovne, informatičke, plesne, modelarske, radionice kreativnog šivanja, ručni rad i sl.). Osim organizacije koncerata, kazališnih predstava i likovnih izložbi, povremeno se održavaju glazbene slušaonice, predavanja i tribine o aktualnim sportskim i ostalim događanjima. Kaznionice i zatvori omogućavaju zatvorenicima posudbu knjiga iz vlastite ili iz gradske knjižnice, a omogućena im je i nabava knjiga, časopisa i dnevnog tiska iz vlastitih sredstava, putem zatvorske prodavaonice. U kaznenim tijelima postoje radionice u kojima u slobodno vrijeme zatvorenici mogu izrađivati razne predmete uporabne ili umjetničke vrijednosti. Radi prodaje ovih proizvoda organiziraju se prigodne prodajne izložbe unutar zatvorskog sustava ili u javnim prostorima. Zatvorenici kojima je omogućeno da radni angažman ostvaruju kroz kreativno umjetničko izražavanje pokazuju visoku razinu motivacije na svom radnom mjestu, a neki od njih upravo nastavkom ovakve aktivnosti, odnosno, samozapošljavanjem po izdržanoj kazni postižu otklon od kriminalnog ponašanja. Posljednjih godina sve više dolaze do izražaja programi koji sustav podrške temelje na konceptu otpornosti i kvaliteti života, čije je glavno usmjerenje na prepoznavanje i zadovoljenje temeljnih potreba pojedinca. U ovom kontekstu je značajna i kvaliteta aktivnosti slobodnog vremena te je potrebno proširiti spektar organiziranih slobodnih aktivnosti za zatvorenike i povećati njihovu dostupnost zatvorenicima, a osobito zatvorenicama u Kaznionici u Požegi, gdje postoji najveća potreba za proširenjem spektra ovih aktivnosti. * Dokazano je da okolinski čimbenici utječu na psihološku dobrobit pojedinca te na njegovo ponašanje u grupi. Pritom integracija boja u kontekst dizajna prostora ima pozitivne učinke na raspoloženje i ponašanje, a uređeni zeleni okoliš/vrtovi u institucijama poput bolnica i zatvora smanjuju stres, povećavaju tjelesnu aktivnost te potiču resocijalizaciju i rehabilitaciju. Stoga u kaznenim tijelima postoji potreba za **estetizacijom i humanizacijom unutarnjeg i vanjskog prostora** umjetnošću i stručnim uređenjem okoliša, pri čemu aktivno uključivanje zatvorenika predstavlja dodatnu dobit. * **Posebni programi tretmana** smatraju se središnjim dijelom penološke rehabilitacije. Primjenjuju se prema specifičnim skupinama zatvorenika i osuđenika primarno s ciljem smanjivanja rizika od ponovnog počinjenja kaznenog djela kroz ublažavanje i otklanjanje dinamičkih kriminogenih čimbenika, ali i kroz rješavanje specifičnih problema, ili unaprjeđivanje kvalitete života i međuljudskih odnosa. Aktualno se u zatvorima, kaznionicama i odgojnim zavodima provode sljedeći posebni programi: tretman ovisnika o alkoholu, odnosno osoba s alkoholom uzrokovanim poremećajima ("TALK" i KLA), tretman ovisnika o drogama, odnosno osoba s drogom uzrokovanim poremećajima ("PORTOs" i KLO), tretman počinitelja nasilja ("ART" i "NAS"), tretman seksualnih delinkvenata ("PRIKIP"), "Tretman zatvorenika s kaznenim djelom iz prometa", trening socijalnih vještina ("JUS-TSV"), programi „Zatvorenik kao roditelj“ i „Vozač – čimbenik sigurnosti u prometu“ te program psihosocijalnog tretmana ovisnika o kockanju („TOK“), a slični programi provode se i u probaciji. Sukladno suvremenim spoznajama iz područja penološke rehabilitacije, većina navedenih programa temelji se na kognitivno-bihevioralnom pristupu i uključuje prevenciju relapsa/recidiva. Ove programe izrađuju i provode educirani stručnjaci zaposleni u kaznenim tijelima, dijelom u suradnji s udrugama. Moguć je doprinos udruga u provođenju ovih programa u kaznenim tijelima, u suvoditeljstvu sa stručnjacima iz kaznenih tijela, međutim prioritet je kreiranje i provođenje kompatibilnih programa u zajednici koje bi provodile udruge, a u koje bi se uključili zatvorenici nakon izlaska iz zatvora te osuđenici u probaciji, čime bi se osigurao kontinuitet tretmana i postpenalna zaštita. * Zatvorenici ostvaruju pravo na zdravstvenu zaštitu i liječenje sukladno Zakonu o izvršavanju kazne zatvora, međutim postoji potreba za unaprjeđenjem aktivnosti u području prevencije širenja zaraznih bolesti (primarno HIV, HCV, HBV), koje nisu obuhvaćene redovnim aktivnostima zdravstvene zaštite, a koje bi se realizirale u suradnji sa zdravstvenim institucijama i organizacijama civilnog društva. * U provedbi programa izvršavanja, posebna važnost pridaje se **očuvanju kontakta i dobrih odnosa zatvorenika s njihovim obiteljima**, kao i pomoći u ponovnom uspostavljanju obiteljskih odnosa tamo gdje su isti narušeni. Dolaskom u kazneno tijelo, očevi i majke ne prestaju biti roditelji pa ih se potiče da i tijekom izdržavanja kazne odgovorno izvršavaju svoju roditeljsku ulogu te se prevenira pojava neadekvatnih roditeljskih postupanja prema djeci. Zatvorenike se također priprema za kvalitetno korištenje vremena posjeta i za korištenje pogodnosti češćih dodira s vanjskim svijetom te za povratak u obitelj čija se dinamika promijenila dok su bili na izdržavanju kazne/odgojne mjere. Istraživanja pokazuju da su zatvorenici koji zadrže podršku obitelji prilagođeniji tijekom izdržavanja kazne te manje rizični u smislu kriminalnog povrata. Stabilne obiteljske veze i odnosi snažno utječu na osobu da izbjegne kriminalne aktivnosti. Činjenica da je roditelj na izdržavanju kazne zatvora snažno utječe na život djeteta. Neka od djece doživljavaju odvajanje kao napuštanje od strane roditelja, druga osjećaju tjeskobu i gubitak samopoštovanja. Prostor za posjete djece koji je ugodan i prilagođen dječjim potrebama, uz odgovarajuće postupke osoblja koje je senzibilizirano za ovo područje, može pridonijeti smanjenju stresa koje dijete doživljava u susretu sa zatvorskim okruženjem pa se u zatvorskom sustavu posebna pažnja posvećuje ne samo edukaciji osoblja, nego i opremanju prostora za posjete. Kontakt s djetetom i odgovornost za dijete su važni te izuzetno utječu na život zatvorenika i zatvorenica tijekom izdržavanja kazne/odgojne mjere. Analiza prepreka kontaktu s djecom i članovima obitelji pokazuje da je glavni razlog tomu što zatvorenici nemaju redovite ili uopće nemaju posjete nedostatak novca za putovanje, posebno kada zatvorenici, a osobito zatvorenice, kaznu izdržavaju u kaznenim tijelima koja su na većoj udaljenosti od mjesta njihovog prebivališta. Nadalje, utvrđena je i potreba za pomoći u kvalitetnijem korištenju vremena koje je na raspolaganju za posjet, posebno posjet maloljetne djece zatvorenicama i zatvorenicima, u čemu udruge mogu pridonijeti svojim aktivnostima u osmišljavanju i izravnom uključivanju u posjete maloljetne djece zatvorenicama i zatvorenicima. * **Postpenalna problematika** jedan je od ključnih faktora kriminalnog povrata. Uz problematiku mlađih osoba bez prebivališta i obitelji koje bi ih prihvatile, izražena je i problematika bolesnih, starijih i onemoćalih zatvorenika bez obitelji, a kojima je po odsluženju kazne zatvora izuzetno teško pronaći smještaj. Osim osiguravanja smještaja i prehrane, u okviru postpenalne problematike potrebno je razviti mentorske programe kojima se osuđenicima pruža podrška u svim segmentima samostalnog života te multimodalne programe kojima bi se pokrio širi spektar potreba zatvorenika po izlasku iz kaznenog tijela / odgojnog zavoda (za osuđenike u probaciji i druge otpuštene zatvorenike) - smještaj, prehrana, nedostatak financijskih sredstava, nezaposlenost, niska obrazovna struktura, stigmatiziranost, poteškoće u obnavljanju roditeljske, partnerske i drugih pozitivnih uloga, problemi mentalnog i fizičkog zdravlja, kao i specifične potrebe koje se rješavaju kroz osmišljavanje i provedbu programa u društvenoj zajednici, kompatibilnih programima u zatvorskom sustavu i probaciji (tretman ovisnosti o alkoholu, drogama, bihevioralnim ovisnostima, tretman nasilnog ponašanja, tretman seksualno devijantnog ponašanja, unaprjeđenje partnerskih i/ili roditeljskih vještina, unaprjeđivanje socijalnih/životnih vještina i dr.). * Jedan od primarnih preduvjeta koji trebaju biti ostvareni kako bi se omogućilo kvalitetno provođenje programa postupanja/izvršavanja kazne zatvora, jest postojanje dovoljnog broja educiranih i motiviranih službenika, koji su zadovoljni svojim poslom i doživljavaju ga smislenim, a na radnom se mjestu osjećaju kompetentno i sigurno. Stoga je važno kontinuirano osnaživanje službenika zatvorskog sustava i probacije kroz različite edukacije kojima će se podići razina njihovih kompetencija za obavljanje specifičnih poslova, smanjiti osjećaj stresa i izgaranja na poslu te povećati osjećaj sigurnosti na radnom mjestu, a osobito u slučaju probacijskih službenika. Nadalje, kako probacijski službenici rade s počiniteljima najtežih kaznenih djela koji se nakon izlaska s odsluženja dugogodišnje kazne zatvora imaju obvezu javljati u probacijski ured, a u probacijskim uredima ne postoji adekvatna zaštita službenika te postoji opasnost od incidenata počinitelja kaznenih djela, nužno je kontinuirano raditi na sigurnosti službenika te ih educirati na području osobne sigurnosti i samoobrane. Potrebno je službenike educirati za primjenu tehnike samoobrana, baziranih na znanosti i iskustvu, koje osobama pružaju mogućnost da reagiraju u potencijalno opasnim situacijama u okvirima vlastitih mogućnosti, a koje ne iziskuju predznanje drugih borilačkih vještina, već su prilagođena početnicima, bez obzira na dob, spol ili fizičke predispozicije. Veći dio probacijskih službenika je već sudjelovao u pojedinim tečajevima samoobrane gdje su dobili bolji uvid u mogućnosti djelovanja u potencijalno opasnim situacijama u radu s osobama uključenim u probaciju, ali da bi mogli kvalitetnije reagirati i postaviti se u određenoj situaciji potrebno je osigurati kontinuitet ove aktivnosti. * Kako bi stručnjaci koji provode psihosocijalni rad u zatvorskom i probacijskom sustavu dobili potporu i rasterećenje u suočavanju sa svakodnevnim poslovnim izazovima, te u svrhu razvijanja kritičkog razmatranja vlastitih postupaka radi razvijanja svoje kompetentnosti i zašite svog mentalnog zdravlja unatoč stresovima u radnom okružju, službenicima je osobito nužna (razvojno-integrativna) supervizija kao oblik profesionalne podrške i zaštite mentalnog zdravlja.   **U slučaju pogoršanja epidemiološke situacije vezano uz COVID-19 te eventualne privremene nemogućnosti ulaska vanjskih suradnika u kaznena tijela, odnosno nemogućnosti izravnog rada sa zatvorenicima, udruge neće moći odgovoriti na potrebe zatvorskog sustava na uobičajeni način te će se područja Natječaja i način provedbe aktivnosti morati prilagoditi važećim mjerama.** Npr. moguće je da se neće obuhvatiti područje rada zatvorenika, s obzirom da se aktivnosti u ovim područjima ne mogu provesti bez ulaska vanjskih suradnika u kazneno tijelo, odnosno bez njihovog izravnog kontakta sa službenicima i zatvorenicima. Ostala područja morat će se prilagoditi aktualnoj epidemiološkoj situaciji te će projektima biti potrebno predvidjeti mogućnost provedbe aktivnosti sa zatvorenicima na daljinu, a sa službenicima ili na daljinu, ili u malim grupama izvan prostora kaznenih tijela. Također, aktualno se razmatraju druge mogućnosti osiguravanja kontinuirane supervizije službenika zatvorskog sustava i probacije te će ovo područje možda biti izostavljeno iz natječaja, ili će biti ograničeno na manji broj korisnika. | |
| Podaci (analize, studije, statistički izvještaji, itd.) koji dodatno pojašnjavaju navedeni problem | Izvor(i) podataka |
| Istraživanja pokazuju kako zapošljavanje smanjuje rizik od ponovnog počinjenja kaznenog djela. S obzirom na navedeno, iznimno je važno pokušati riješiti nedostatke u vještinama zatvorenika pružanjem mogućnosti učenja koje pružaju vještine i kompetencije, relevantne za (lokalno) tržište rada te time poboljšati njihovu zapošljivost (Hawley i dr., 2013). Stjecanjem radnih navika i osposobljavanjem za određene vrste poslova, veća je šansa za zaposlenje nakon izvršenja zatvorske kazne. Zatvorenike treba poticati da rade u zatvoru kako bi zadržali i stekli stručno znanje i iskustvo i stekli kvalifikacije. Europska zatvorska pravila navode da će se zatvorskom radu pristupiti kao pozitivnom elementu zatvorskog režima i da će se zatvorske vlasti truditi osigurati dovoljno posla korisne prirode. Što je više moguće, posao mora biti takav da će zadržati ili povećati sposobnost zatvorenika da zarađuju za život nakon puštanja na slobodu, a organizacija i metode rada u institucijama što je više moguće slične onima u zajednici, kako bi se zatvorenici pripremili za uvjete normalnog profesionalnog života. Kako je rad među snažnijim čimbenicima resocijalizacije zatvorenika, agencija Ipsos Puls je tijekom prosinca 2014. za udrugu Roda i tadašnje Ministarstvo pravosuđa – Upravu za zatvorski sustav provela istraživanje u vezi s mogućnostima razvoja socijalnog poduzentištva kao čimbenika koji pridonosi osnaživanju zatvorenika i zatvorenica za tržište rada i povećanju zapošljivosti kroz proširenje spektra radnih aktivnosti u zatvorskom sustavu. Agencija Ipsos Puls je provela istraživanje na nacionalno reprezentativnom uzorku građana Republike Hrvatske (N=1000) putem osobnog intervjua uz direktno bilježenje odgovora ispitanika u računalo, koje je pokazalo da građani kao izrazito pozitivno doživljavaju to što zatvorenici u zatvorima rade i izrađuju neke proizvode (49% njih je na skali od 1 do 10 ovo ocijenilo ocjenom 10) i većina bi kupila neki proizvod za koji znaju da su ga izradili zatvorenici (69%). Proizvodi koje bi najvjerojatnije kupili su kišobrani, suveniri, platnene vrećice, namještaj, a zainteresirani su i za usluge koje bi potencijalno pružali zatvorenici (44%). Građani s višim stupnjem obrazovanja nešto više pozitivno ocjenjuju ideju da zatvorenici u zatvorima rade. Najveći interes za kupovinu proizvoda koje bi proizvodili zatvorenici ili usluga koje bi oni pružali pokazuju građani naselja s 10 000 do 100 000 stanovnika. | Hawley, J., Murphy, I. & Souto-Otero, M. (2013): Prison Education and Training in Europe - Current State-Of-Play And Challenges, A summary report authored for the European Commission by GHK Consulting.  Europska zatvorska pravila (Preporuka Rec(2006)2 Odbora ministara državama članicama o Europskim  zatvorskim pravilima (revidirana)  <http://www.roda.hr/udruga/projekti/mame/stavovi-graanki-i-graana-o-proizvodnji-i-uslugama-zatvorenika.html> |
| Prema Preporuci br. R (89) 12 Odbora ministara državama članicama o obrazovanju u zatvoru, obrazovanje u zatvoru važan je način za olakšavanje povratka zatvorenika u zajednicu. Svi zatvorenici trebali bi imati pristup obrazovanju, koje se predviđa da se sastoji od općeg obrazovanja, strukovnog obrazovanja, kreativnih i kulturnih aktivnosti, tjelesnog odgoja i sporta, socijalnog odgoja i dostupnosti knjižnica. Također se navodi da bi obrazovanje za zatvorenike trebalo biti poput obrazovanja predviđenog za slične dobne skupine u vanjskom svijetu, a opseg mogućnosti učenja zatvorenika trebao bi biti što širi. Obrazovanje u zatvoru ima za cilj razviti cijelu osobu imajući na umu njezin socijalni, ekonomski i kulturni kontekst, a strukovno obrazovanje treba imati za cilj širi razvoj pojedinca, kao i osjetljivost na trendove na tržištu rada. Gdje god je to moguće, zatvorenicima treba omogućiti sudjelovanje u obrazovanju izvan zatvora, a tamo gdje se obrazovanje mora odvijati u zatvoru, vanjska zajednica treba biti uključena u što većoj mjeri. Također, treba poduzeti mjere koje će omogućiti zatvorenicima da nastave školovanje nakon puštanja na slobodu. Važno je naglasiti da mnogi zatvorenici imaju negativna prethodna iskustva u obrazovanju i da je vjerojatno kako su rano napustili školu. Prilika za učenje u zatvoru može pružiti „drugu šansu“, a obrazovanjem usmjerenim ka pojedincu, kako u pogledu sadržaja, tako i metoda, zatvorenicima se može pružiti još jedna prilika da ostvare svoj potencijal (Hawley i dr., 2013). Prema podacima dobivenim iz kaznionica i zatvora, oko 300 zatvorenika iskazuje interes za daljnje obrazovanje / osposobljavanje / usavršavanje; oko trećina navedenog broja ima potrebe u okviru osnovnog obrazovanja, oko 180 zatvorenika u okviru strukovnog obrazovanja te oko 5% iskazuje potrebu za stjecanjem višeg stupnja obrazovanja. | Preporuka br. R (89) 12 Odbora ministara državama članicama o obrazovanju u zatvoru  Hawley, J., Murphy, I. & Souto-Otero, M. (2013): Prison Education and Training in Europe - Current State-Of-Play And Challenges, A summary report authored for the European Commission by GHK Consulting.  Interna analiza Središnjeg ureda za zatvorski sustav Uprave za zatvorski sustav i probaciju. |
| Aktivnosti slobodnog vremena održavaju zatvorenike zaokupljenima smislenim i prosocijalnim aktivnostima za vrijeme izdržavanja kazne te im pomažu naučiti kako koristiti slobodno vrijeme nakon izlaska iz zatvora (Caplan, 1996; prema Alexander, 2017). | Alexander, M. R. (2017): Correctional Recreation: An Overview.  <http://digitalcommons.murraystate.edu/cgi/viewcontent.cgi?article=1018&context=bis437> |
| Okolinski čimbenici utječu na psihološku dobrobit pojedinca te na njegovo ponašanje u grupi. Čimbenici poput boje, teksture, kvalitete svjetlosti, oblika i dimenzija predmeta te općeg izgleda prostora utječu na raspoloženje, koncentraciju, produktivnost i dr. Tipično sterilna dizajnerska rješenja institucionalnih okruženja poput bolnica i zatvora, koja su siromašna bojama pojačavaju stres i tjeskobu te imaju negativne implikacije na mentalno zdravlje osoba koje u tim okruženjima borave. S druge strane, integracija boja u širi kontekst dizajna prostora ima pozitivne učinke na raspoloženje i ponašanje. Također, uređeni zeleni okoliš/vrtovi u institucijama poput bolnica i zatvora smanjuju stres, povećavaju tjelesnu aktivnost te potiču resocijalizaciju i rehabilitaciju. | Wellbeing in Prison Design: A Guide. https://www.researchgate.net/publication/332569906 |
| Više od 30 godina istraživanja pokazuje kako rehabilitacijski programi za zatvorenike imaju učinka. Raznoliki programi, ako se adekvatno primjenjuju na dobro selekcionirane skupine zatvorenika, mogu dovesti do smanjivanja recidivizma i povećanja sigurnosti društvene zajednice (Przybylski, 2008). Prema McGuireu i Priestleyju (1995), programi koji najviše obećavaju u smislu smanjivanja recidivizma temelje se na kognitivno-bihevioralnim tehnikama. | Przybylski, R. (2008): What Works - Effective Recidivism Reduction and Risk-Focused Prevention Programs, A Compendium of Evidence-Based Options for Preventing New and Persistent Criminal Behavior, February 2008, RKC Group. Prepared for Division of Criminal Justice and Colorado Department of Public Safety.  McGuire, J., Priestley, P. (1995): Reviewing “What Works”: Past, Present and Future, What Works: Reducing Reoffending – Guidelines from Research and Practice, edited by James McGuire, John Wiley & Sons, Chichester, UK, 3-35. |
| U zatvoreničkoj populaciji bilježe se veće stope upotrebe droga tijekom života te štetniji obrasci upotrebe nego u općoj populaciji, što zatvore čini važnim okruženjem za intervencije povezane s drogama. Mnogi zatvorenici imaju složene zdravstvene potrebe, a procjena upotrebe droga i problema povezanih s drogama važan je dio zdravstvenog pregleda pri ulasku u zatvor. Dva važna načela za provedbu zdravstvenih intervencija u zatvoru su jednakost s pružanjem usluga u zajednici i kontinuitet skrbi nakon izlaska iz zatvora. Mnoge europske zemlje uspostavljaju međuagencijska partnerstva između zatvorskih zdravstvenih službi te pružatelja usluga u zajednici, kako bi se olakšalo pružanje zdravstvenog obrazovanja i intervencija liječenja u zatvoru, radi osiguravanja kontinuiteta skrbi u zatvoru i nakon otpuštanja, a navedeno se osobito odnosi na prevenciju zaraznih bolesti (HIV, HBV, HCV). | <https://www.emcdda.europa.eu/publications/edr/trends-developments/2017/html/harms-responses/prisons_en> |
| Djeci, obitelji, odnosu dijete-roditelj te ulozi roditelja koji je u zatvoru u ovom odnosu, potrebna je podrška prije dolaska u zatvor, tijekom boravka u zatvoru i po otpustu iz zatvora. | Preporuka CM/Rec(2018)5 Vijeća ministara državama članicama o djeci roditelja koji se nalaze u zatvoru (usvojena od strane Vijeća ministara 4. travnja 2018. godine na 1312. sastanku zamjenika ministara. |
| Prema evaluacijskom izvještaju RAND Europe, ARCS (UK) Ltd. i Sveučilišta u Glamorganu, postoji mnogo različitih vrsta mentorstva. Programi se znatno razlikuju u ciljevima, sadržaju i prirodi odnosa mentor-korisnik pa ova raznolikost otežava općenite zaključke o efikasnosti i dobroj praksi. Iako nedostaju kvalitetni istraživački dokazi o učinku projekata mentorstva na osuđenike, dostupne studije ukazuju da neke vrste mentorstva mogu utjecati na smanjivanje recidivizma djelujući kao „most“ ka drugim uslugama i pružajući kontinuitet tzv. podrške „kroz vrata“, što obuhvaća razdoblje neposredno prije izlaska iz zatvora, sam izlazak i određeno vrijeme nakon izlaska. Rezultati analize pokazuju da projekti mentorstva mogu biti povezani sa povećanjem zapošljavanja korisnika i povećanjem njihovog angažmana u drugim programima i intervencijama u zajednici. Rezultati također sugeriraju da mentorski projekti mogu biti povezani s poboljšanjima u stambenoj situaciji korisnika, a u manjoj mjeri analiza ukazuje i da mogu biti povezani sa smanjenjem zloupotrebe supstanci. Postoje ograničeni dokazi da programi mentorstva mogu povećati korisnikovu sposobnost suočavanja, poboljšati obiteljske i vršnjačke odnose te smanjiti pro-kriminalne stavove.  Na temelju podataka prikupljenih ranijih godina iz kaznenih tijela uočeni su sljedeći problemi vezani uz postpenalni prihvat zatvorenika: nisu se imali gdje vratiti (nemaju obitelj/obitelj ih ne želi/nemaju vlastitu imovinu/nešto drugo; nije bilo poželjno da se vrate u obitelj zbog njene nefunkcionalnosti; poželjna je bila promjena mjesta življenja zbog negativnog utjecaja sredine. Uvidom u pojedinačno dostavljene podatke iz kaznenih tijela ova problematika se najistaknutijom pokazala u mlađoj populaciji (15-30 godina), primarno u odgojnim zavodima. | https://assets.publishing.service.gov.uk/government/uploads/system/uploads/attachment\_data/file/254452/I  ntermediate-outcomes-of-mentoring-interventions.pdf  Interna analiza Središnjeg ureda za zatvorski sustav |
| Stres izazvan radom u zatvoru često dovodi do negativnih posljedica na psihološko i fizičko zdravlje pojedinca (Dollard, Winefield i Winefield, 2001; Neveu, 2007; prema Garland, 2002). Tipične posljedice sindroma izgaranja na poslu zatvorskih službenika su: 1) odsutnost s posla, 2) povećan broj danja bolovanja i 3) otpuštanje (Carlson i Thomas, 2006; Garland, 2002, Maslach i Jackson, 1981; Schaufeli i Peeters, 2000; prema Garland, 2002). Uz negativan učinak na izvršavanja zadaća na poslu, sindrom izgaranja ima učinak i na odnose s kolegama i odnos prema zatvorenicima (Garland, 2002; Garner, Knight, & Simpson, 2007; Maslach, Schaufeli, & Leiter, 2001). Negativan učinak ovog sindroma vidljiv je i u odnosima u obitelji zatvorskih službenika (Jackson i Maslach, 1982; prema Garland, 2002). | Garland, B. (2002) Prison treatment staff burnout: Consequences, cause, and prevention. Corrections Today. 64. 116-121. |

**2.2. Navedite temeljne nacionalne i EU strateško-planske dokumente koji prepoznaju važnost problema identificiranih pod točkom 2.1. i pritom pojasnite na koje se specifične mjere/dijelove tih dokumenata identificirani problemi odnose.**

|  |  |
| --- | --- |
| Naziv strateškog dokumenta | Naziv poglavlja/ mjere/ aktivnosti |
| Strateški plan Ministarstva pravosuđa za razdoblje 2020. - 2022. | 1.3. Jačanje zaštite ljudskih prava i temeljnih sloboda  1.3.1. Unaprjeđenje rada zatvorskog sustava  1.3.1.2. Unaprjeđenje tretmana zatvorenika (razvoj programa tretmana i suradnja s udrugama)  1.3.1.3. Proširenje radnih aktivnosti za zatvorenike unutar zatvorskog sustava  1.3.1.4. Povećanje radnih i stručnih kapaciteta službenika zatvorskog sustava  1.3.2. Unaprjeđenje rada probacijskog sustava  1.3.2.1. Jačanje profesionalnih kompetencija probacijskih službenika  1.3.2.2. Osnaživanje probacijskih službenika  1.3.2.3. Unaprjeđenje rada probacijske službe i širenje njezinih usluga |

**2.3. Obrazložite način doprinosa udruga/organizacija civilnog društva rješavanju problema identificiranih pod 2.1., specificirajući na koji je način moguće pratiti i vrednovati doprinos udruga/organizacija civilnog društva rješavanju spomenutih problema. Navedite konkretne mjerljive pokazatelje (informacije iz usporednih analiza, izvještaja, rezultata istraživanja, studija, i drugi dostupni statistički podaci) kojima planirate mjeriti doprinos udruga/organizacija civilnoga društva rješavanju identificiranog problema, specificirajući izvor gdje su takvi podaci dostupni.**

|  |  |  |
| --- | --- | --- |
| Opis doprinosa udruga/OCD-a u rješavanju problema | Konkretni mjerljivi pokazatelji doprinosa udruga/OCD-a | Izvor(i) podataka |
| U području **rada zatvorenika** doprinos udruga moguć je kroz sljedeće aktivnosti i usluge:  Organizacija proizvodnih radionica u kaznenim tijelima u sklopu socijalnog (društvenog) poduzetništva, s ciljem osiguravanja zapošljavanja zatvorenika po izlasku s izdržavanja kazne te druge radne i radno-okupacijske aktivnosti koje se mogu provoditi u kaznenom tijelu, a u određenim slučajevima i izvan kaznenog tijela, sve u skladu s odredbama ZIKZ. | Vrsta i broj radnih programa i aktivnosti za zatvorenike, broj zatvorenika obuhvaćenih radnim programima i aktivnostima. | Izvješća udruga, izvješća kaznenih tijela o provedenim aktivnostima i broju zatvorenika obuhvaćenih aktivnostima. |
| U području **obrazovanja zatvorenika** doprinos udruga moguć je kroz sljedeće aktivnosti i usluge:  Podizanje kvalitete i kvantitete programa obrazovanja za zatvorenike, pri čemu udruge (u pravilu u partnerstvu s učilištima) mogu doprinijeti kroz osposobljavanje za prvo zanimanje, tečajeve stranih jezika (primarno engleskog i njemačkog), obrazovanje za pojedina strukovna zanimanja (kuhar, konobar, pekar, povrtlar, voćar, vinogradar, zavarivač, informatičar, pčelar, stolar, frizer, rukovoditelj strojevima i dr.), edukaciju o sadnji i uzgoju povrća i voća, tečajeve za učenje sviranja instrumenata, edukacije za stjecanje osnovnih životnih vještina kao što su vođenje domaćinstva, upravljanje financijama, tečajeve za traženje zaposlenja, pisanje životopisa, edukacije i radionice za zatvorenike za stjecanje kompetencija za poduzetništvo i samozapošljavanje te zapošljavanje zatvorenika tijekom i nakon izdržane kazne i dr. | Vrsta i broj provedenih obrazovnih programa, broj zatvorenika obuhvaćenih programima obrazovanja. | Izvješća udruga, izvješća kaznenih tijela o provedenim aktivnostima i broju zatvorenika obuhvaćenih aktivnostima. |
| U području **slobodnog vremena zatvorenika** doprinos udruga moguć je kroz sljedeće aktivnosti i usluge: Primarno sportsko-rekreativne aktivnosti: fitness, joga, grupno vježbanje (primarno za zatvorenice), škola košarke, nogometa, futsala, stolnog tenisa, boćanja i druge sportske aktivnosti usklađene sa sigurnosnim uvjetima kaznionice, zatvora ili odgojnog zavoda te kreativne radionice i aktivnosti čiji je rezultat doprinos humanizaciji i estetizaciji prostora kaznenih tijela u kojima žive i borave zatvorenici. Dodatno, moguć je doprinos kroz druge oblike kreativnih radionica: izrada ukrasnih i uporabnih predmeta, poezija, kazališne/dramske radionice, stvaranje animiranih filmova, plesne radionice, novinarske radionice, likovne radionice, modelarstvo (različiti materijali), radionice kreativnog pisanja, enigmatika i kviz, keramičke radionice te kroz organiziranje tribina i druženja s domaćim književnicima, slikarima, istaknutim sportašima i dr. Moguća je i organizacija sportskih natjecanja/turnira, unutar i izvan kaznionice i zatvora odnosno zavoda usklađena sa sigurnosnim uvjetima kaznionice, zatvora ili odgojnog zavoda. | Vrsta i broj provedenih programa i aktivnosti slobodnog vremena, broj zatvorenika obuhvaćenih organiziranim i svrhovitim oblicima provođenja slobodnog vremena. | Izvješća udruga, izvješća kaznenih tijela o provedenim aktivnostima i broju zatvorenika obuhvaćenih aktivnostima. |
| U **području estetizacije i humanizacije životnog prostora zatvorenika** doprinos udruga moguć je kroz sljedeće aktivnosti i usluge: Estetizacija i humanizacija unutarnjeg i vanjskog prostora umjetnošću i/ili hortikulturnim uređenjem, pri čemu aktivno uključivanje zatvorenika predstavlja dodatnu dobit. | Broj kaznenih tijela obuhvaćenih estetskim intervencijama, zadovoljstvo zatvorenika provedenim estetskim intervencijama (upitnici zadovoljstva) | Izvješća udruga, izvješća kaznenih tijela o provedenim aktivnostima i zadovoljstvu zatvorenika obuhvaćenih aktivnostima. |
| U **području posebnih programa tretmana zatvorenika** doprinos udruga moguć je kroz sljedeće aktivnosti i usluge: Sudjelovanje predstavnika udruga (stručnjaka educiranih kroz ranije projekte udruga) u neposrednom provođenju posebnih programa tretmana zatvorenika u kaznenim tijelima (npr. PORTOs, JUS-TSV, TOK) te uključivanje zatvorenika tijekom izvršavanja kazne i nakon otpusta, odnosno osuđenika u probaciji u kompatibilne programe tretmana u zajednici, radi osiguravanja kontinuiteta odgovarajućeg tretmana i osiguravanja postpenalne zaštite. | Vrsta i broj provedenih programa, broj predstavnika udruge koji su sudjelovali u provođenju programa, broj zatvorenika obuhvaćenih programom, zadovoljstvo korisnika programom. | Izvješća udruga, izvješća kaznenih tijela o provedenim aktivnostima, izvješća o rezultatima evaluacije programa i aktivnosti. |
| U području prevencije zaraznih bolesti doprinos udruga moguć je kroz sljedeće aktivnosti i usluge: provođenje programa zdravstvene pismenosti službenika i zatvorenika, s ciljem edukacije, testiranja i pružanja psihosocijalne podrške novootkrivenim oboljelima; testiranje osoba lišenih slobode na HIV i HCV; posredovanje prilikom uključivanja oboljelih od HCV u skrb i liječenje, u suradnji s odjelima zdravstvene zaštite kaznenih tijela i službama javnog zdravstva; uvođenje novog, inovativnog modela kojim bi se povećao obuhvat testiranih i liječenih osoba lišenih slobode od HCV; informiranje osoba lišenih slobode o mogućnostima testiranja i liječenja hepatitisa C u medicinskim ustanovama javnog zdravstva s ciljem izlječenja svih kojima se utvrdi kronični hepatitis C te prevencija daljnjeg širenja; druge aktivnosti u području prevencije širenja zaraznih bolesti. Ukoliko u međuvremenu financiranje ovih aktivnosti bude osigurano kroz EU projekte, ovo prioritetno područje neće biti obuhvaćeno Javnim natječajem. | Broj zatvorenika obuhvaćen aktivnostima informiranja; broj zatvorenika obuhvaćen testiranjem; broj zatvorenika za koje je provedena predterapijska obrada; broj zatvorenika uključenih u liječenje; broj uspješno izliječenih zatvorenika. Broj službenika obuhvaćenih projektnim aktivnostima. | Izvješća udruga, izvješća kaznenih tijela o provedenim aktivnostima, izvješća o rezultatima provedenih aktivnosti. |
| U području **očuvanja obiteljskih odnosa** doprinos udruga moguć je kroz sljedeće aktivnosti i usluge, **no isključivo pod uvjetom da ih provode predstavnici udruga**, a ne službenici kaznenih tijela:  Omogućavanje zatvorenicima lošeg imovinskog stanja da ih članovi obitelji (primarno djeca) mogu posjetiti; čitalački programi, organiziranje zajedničkih predstava, priredbi i drugih aktivnosti za zatvorenike i njihovu djecu; radionice i edukacije za obitelji zatvorenika o načinu komunikacije s djecom čiji je roditelj u zatvoru, roditeljskim kompetencijama, partnerskim odnosima, izmijenjenoj obiteljskoj dinamici za vrijeme boravka člana obitelji u zatvoru i dr.; uređenje i opremanje prostora za dječje posjete i prostora za posjete bez nadzora, pomoći u kvalitetnijem korištenju vremena koje je na raspolaganju za posjet, posebno posjet maloljetne djece zatvorenicama i zatvorenicima, kroz osmišljavanje i izravno uključivanje predstavnika udruga u posjete maloljetne djece zatvorenicama i zatvorenicima. | Broj zatvorenika i zatvorenica koji su ostvarili posjet djece uz podršku udruge, broj djeca koja su posjetila roditelja zatvorenika, broj realiziranih posjeta, vrsta i broj provedenih programa i aktivnosti, broj zatvorenika, djece zatvorenika (i drugih članova obitelji zatvorenika) obuhvaćenih programima i aktivnostima. | Izvješća udruga, izvješća kaznenih tijela o provedenim aktivnostima i broju zatvorenika i djece zatvorenika obuhvaćenih aktivnostima. |
| U području **postpenalnog prihvata** doprinos udruga moguć je kroz sljedeće aktivnosti i usluge:  Konkretna realizacija postpenalnog prihvata, osiguravanje smještaja, prehrane, zaposlenja bivših zatvorenika; osiguravanje osobnih mentora, koji će otpuštenom zatvoreniku pružiti smjernice, pomoć i podršku vezano uz ispunjavanje obveza i strukturiranje vremena (npr. prijava prebivališta i izrada osobne iskaznice, upoznavanje s mrežom socijalnih usluga, rad na motivaciji i osnaživanju te pružanje psihosocijalne pomoći nakon izdržane kazne, informiranje o mogućnostima nastavka liječenja ovisnika nakon izlaska na slobodu i dr.). Mentorski program može uključivati posjete zatvoreniku u kaznenom tijelu posljednjih mjesec dana prije otpusta i pratnju tijekom korištenja pogodnosti izlazaka i prilikom otpusta, a mora uključivati podršku kroz određeno vrijeme nakon izlaska; osnivanje savjetovališta i drugih oblika organizirane podrške bivšim zatvorenicima, osobito vezano uz problematiku ovisnosti o drogama, alkoholu i kockanju; osmišljavanje i provedbu multimodalnih programa kojima bi se pokrio širi spektar potreba po izlasku na slobodu (smještaj, prehrana, nedostatak financijskih sredstava, nezaposlenost, niska obrazovna struktura, stigmatiziranost, poteškoće u obnavljanju roditeljske, partnerske i drugih pozitivnih uloga, problemi mentalnog i fizičkog zdravlja, kao i specifične potrebe koje se rješavaju u društvenoj zajednici i dr.). | Broj realiziranih smještaja zatvorenika (udio u odnosu na potrebe), broj savjetnika/mentora, odnosno broj zatvorenika kojima su dodijeljeni mentori, realizacija planiranih aktivnosti mentora.  Osnovana savjetovališta, broj zatvorenika i bivših zatvorenika koji se javlja u savjetovališta.  Osmišljeni i provedeni mulitimodalni programi, konkretne aktivnosti i usluge provedene u okviru multimodalnih programa, broj zatvorenika obuhvaćenih ovakvim programima. | Izvješća udruga, izvješća kaznenih tijela o provedenim aktivnostima i broju zatvorenika obuhvaćenih aktivnostima. |
| U **području povećanja kapaciteta službenika zatvorskog sustava i probacije** **za provođenje pojedinačnog programa postupanja/izvršavanja** kazne zatvora, doprinos udruga moguć je kroz sljedeće aktivnosti i usluge: tečajeve samoobrane (primarno za probacijske službenike), a moguće je prijavljivanje i projekata koji sadrže antistresne programe za službenike, prevenciju burn-out sindroma, team-building, formalnu edukaciju u području savjetovanja i psihoterapije (npr. KBT, transakcijska analiza, realitetna terapija, grupna analiza i dr.), i dr. Aktivnosti se moraju odvijati izvan kaznenih tijela, pri čemu je projektom potrebno predvidjeti i putne troškove za službenike zatvorskog sustava i probacije koji će sudjelovati u edukaciji. | Vrsta i broj provedenih edukacija, broj službenika obuhvaćenih edukacijom., zadovoljstvo službenika edukacijom. | Izvješća udruga, izvješća kaznenih tijela o provedenim aktivnostima i broju službenika obuhvaćenih aktivnostima i zadovoljstvu službenika provedenim edukacijama. |
| U **području supervizije psihosocijalnog rada u zatvorskom i probacijskom** **sustavu** doprinos udruga moguć je kroz sljedeće aktivnosti: pripremne aktivnosti (sudjelovanje u selekciji službenika i formiranju supervizijskih grupa), organizacijske i koordinacijske aktivnosti te središnja aktivnost – supervizija, koja se mora odvijati izvan kaznenih tijela/probacijskih ureda. Supervizija obuhvaća pojašnjavanje provođenja profesionalnih zadaća, funkcija i uloga, razumijevanje složenih profesionalnih pitanja i sustava u kojima se odvija profesionalni rad, podršku u reflektiranju i procesu odlučivanja u vezi aktualnih profesionalnih pitanja, podršku u izazovnim i zahtjevnim profesionalnim situacijama i sukobima, podršku i usmjeravanje procesa promjene, kreativna rješenja za nove profesionalne izazove, otkrivanje i proširivanje osobnih resursa, prevencija nasilja na radnom mjestu i sagorijevanja na poslu i dr., a provode ju licencirani supervizori (sukladno čl. 4., t. 21. Zakona o socijalnoj skrbi). U slučaju daljnjeg trajanja mjera prevencije širenja bolesti COVID-19, broj supervizanata po grupi, projektnim prijedlozima bit će potrebno predvidjeti i alternativnu mogućnost realizacije supervizije kroz određeno razdoblje i putem video-linka. Supervizije je potrebno planirati na način da se odvijaju u radno vrijeme službenika, a projektom je potrebno predvidjeti i eventualne putne troškove za službenike zatvorskog sustava i probacije koji će sudjelovati u /superviziji. S obzirom da je odgovarajući broj službenika Ministarstva pravosuđa i uprave završio obrazovanje za supervizora okviru ESF projekta “Unaprjeđenje kvalitete pravosuđa kroz jačanje kapaciteta zatvorskog i probacijskog sustava te sustava za podršku žrtvama i svjedocima”, planira se ubuduće potrebe službenika zatvorskog sustava i probacije za supervizijom djelomično ili u potpunosti pokriti iz vlastitih kapaciteta te je moguće da ovo prioritetno područje ne bude pokriveno natječajem, ili da se natječajem obuhvati samo područje metasupervizije (supervizije supervizora). | Vrsta i broj provedenih (meta)supervizija, broj službenika obuhvaćenih (meta)supervizijom, zadovoljstvo službenika (meta)supervizijom. | Izvješća udruga, izvješća kaznenih tijela o provedenim aktivnostima i broju službenika obuhvaćenih aktivnostima i zadovoljstvu službenika provedenom (meta)supervizijom. |

**3. PRETHODNE I POSTOJEĆE FINANCIJSKE I NEFINANCIJSKE PODRŠKE ZA SEKTORSKO PODRUČJE: PREGLED NATJEČAJA I JAVNIH POZIVA KOJI SE BAVE NAVEDENIM PROBLEMIMA, OBJAVLJENIH U 2022.**

3.1. Navedite natječaje i javne pozive za financiranje projekata i programa udruga/organizacija civilnoga društva koji su u 2022. objavljeni (ili ih planirate objaviti) vezano uz identificirane probleme, s ukupnim brojem financiranih projekata i ukupnim iznosima dodijeljenima za pojedini natječaj odnosno javni poziv, specificirajući broj i naziv aktivnosti u Državnom proračunu te vrstu izvora (proračunska sredstva, sredstva iz prihoda od igara na sreću, druga namjenska sredstva, sredstva Europske unije ili sredstva inozemnih fondova).

|  |  |  |  |  |
| --- | --- | --- | --- | --- |
| 2022. | | | | |
| Naziv natječaja ili javnog poziva[[4]](#footnote-4) | Broj ugovorenih projekata | Iznos | Broj i naziv aktivnosti u proračunu | Izvor  (11, 12, 41, 51, 52, 561…) |
| Natječaj za financiranje projekata i programa udruga usmjerenih pružanju potpore provođenju programa postupanja/izvršavanja kazne zatvora u 2022. godini | 12-15 | 3.500.000,00 kn | Razdjel 109 Ministarstvo pravosuđa i uprave, glava 10915 - Zatvori i kaznionice, za aktivnost A630000 – Izvršavanje kazne zatvora, mjere pritvora i odgojne mjere, konto 3811 - Tekuće donacije u novcu | Izvor-41 |

**4. OSTVARIVANJE STRATEŠKIH CILJEVA U 2023.**

4.1. Navedite ključne strateške ciljeve iz Vaše sektorske nadležnosti čijem ostvarenju će u 2023. doprinijeti projekti i programi udruga/organizacija civilnoga društva koje planirate financirati.

|  |  |
| --- | --- |
| Strateški cilj(evi) čijem ostvarenju će doprinijeti natječaj ili javni poziv za projekte i programe udruga/OCD-a u 2023.: | Način na koji će natječaj ili javni poziv za projekte i programe udruga/OCD-a doprinijeti ostvarenju strateških ciljeva (ukratko opišite): |
| Strateški plan Ministarstva pravosuđa za razdoblje 2020. - 2022.  1.3. Jačanje zaštite ljudskih prava i temeljnih sloboda  1.3.1. Unaprjeđenje rada zatvorskog sustava  1.3.1.2. Unaprjeđenje tretmana zatvorenika (razvoj programa tretmana i suradnja s udrugama)  1.3.1.3. Proširenje radnih aktivnosti za zatvorenike unutar zatvorskog sustava  1.3.1.4. Povećanje radnih i stručnih kapaciteta službenika zatvorskog sustava  1.3.2. Unaprjeđenje rada probacijskog sustava  1.3.2.1. Jačanje profesionalnih kompetencija probacijskih službenika  1.3.2.2. Osnaživanje probacijskih službenika  1.3.2.3. Unaprjeđenje rada probacijske službe i širenje njezinih usluga | Međunarodni standardi i preporuke u području izvršavanja institucionalnih sankcija naglašavaju nužnost organiziranja smislenih okupacijskih aktivnosti za zatvorenike/osuđenike te primjenu programa tretmana koji će zatvorenike/osuđenike pripremiti za reintegraciju u društvenu zajednicu. Također se ističe nužnost suradnje s vanjskim institucijama i udrugama koje pružaju pomoć zatvorenicima/osuđenicima u pripremi za život na slobodi u skladu sa zakonom i društvenim pravilima. Radi ostvarivanja svrhe izvršavanja kazne zatvora, u hrvatskom zatvorskom sustavu kontinuirano se unaprjeđuju postupci koji se odnose na procjenu individualnih kriminogenih rizika i potreba zatvorenika i maloljetnika, planiranje i programiranje tretmana sukladno procijenjenim individualnim rizicima i potrebama, osiguravanje široke i kvalitetne ponude općih i posebnih programa tretmana za zatvorenike i maloljetnike te vrednovanje učinaka programa i postupaka na smanjivanje rizika od ponovnog počinjenja kaznenih djela.  Radi daljnjeg unaprjeđenja postupka resocijalizacije i reintegracije zatvorenika/osuđenika u probaciji i nadalje će se pratiti suvremene spoznaje u penološkom području te, sukladno tome, razvijati novi programi koji odgovaraju rizicima i potrebama počinitelja kaznenih djela, pri čemu će se koristiti vlastiti resursi, ali i resursi i potencijali institucija i organizacija civilnog društva s kojima zatvorski sustav i sustav probacije surađuju u postupku pripreme zatvorenika/osuđenika za život na slobodi.  Zakonom o izvršavanju kazne zatvora rad zatvorenika je definiran kao njihovo pravo. Sadašnji broj radnih mjesta na kojima se mogu zaposliti zatvorenici je nedostatan te je potrebno povećanje mogućnosti za rad zatvorenika, što je moguće realizirati i kroz aktivnosti organizacija civilnog društva.  Učinkovitost zatvorskog i probacijskog sustava povezana je s brojem službenika ali i njihovom spremnošću za obavljanje svakodnevnog posla, profesionalnošću i stručnim kompetencijama. Nakon što su u prethodnom razdoblju unaprijeđeni infrastrukturni i kadrovski kapaciteti Centra za izobrazbu nastavlja se s aktivnostima unaprjeđivanja sustava temeljne i specijalističke cjeloživotne izobrazbe službenika Uprave za zatvorski sustav i probaciju, čemu svojim projektima mogu doprinijeti i organizacije civilnog društva. |

**5. MJERE U ČIJOJ PROVEDBI SUDJELUJU UDRUGE/ORGANIZACIJE CIVILNOGA DRUŠTVA, POTREBNE ZA OSTVARENJE STRATEŠKIH CILJEVA**

5.1. Navedite natječaje odnosno javne pozive koje predlažete raspisati u 2023. u svrhu doprinosa ostvarenju zacrtanih strateških ciljeva iz Vaše sektorske nadležnosti (iz točke 4.1.), uz prijedlog potrebnih iznosa te specificirajući broj i naziv dosadašnje aktivnosti u Državnom proračunu te vrstu izvora (proračunska sredstva, sredstva iz prihoda od igara na sreću, druga namjenska sredstva, sredstva Europske unije ili sredstva inozemnih fondova). Ukoliko ne postoji aktivnost u Državnom proračunu i potrebno je otvoriti novu, molimo da to navedete. Ukoliko postoji mogućnost preklapanja s natječajima odnosno javnim pozivima iz nacionalnih, EU sredstava ili drugih inozemnih fondova iz nadležnosti neke druge institucije, molimo da navedete s kojim je tijelom potrebno koordinirati područja financiranja.

|  |  |  |  |  |
| --- | --- | --- | --- | --- |
| Naziv natječaja ili javnog poziva kojim će se doprinijeti u ostvarenju cilja | Iznos | Broj i naziv aktivnosti u proračunu | Izvor  (11, 12, 41, 51, 52, 561…) | Drugi TDU s kojime je potrebno koordinirati područja financiranja |
| Natječaj za financiranje projekata i programa udruga usmjerenih pružanju potpore provođenju programa postupanja/izvršavanja kazne zatvora u 2023. godini | 3.500.000,00 kn | Razdjel 109 Ministarstvo pravosuđa i uprave, glava 10915 - Zatvori i kaznionice, za aktivnost A630000 – Izvršavanje kazne zatvora, mjere pritvora i odgojne mjere, konto 3811 - Tekuće donacije u novcu | 441 | U okviru ESF projekta “Unaprjeđenje kvalitete pravosuđa kroz jačanje kapaciteta zatvorskog i probacijskog sustava te sustava za podršku žrtvama i svjedocima” za superviziju je educirano ukupno 15 službenika zatvorskog i probacijskog sustava te sustava podrške žrtvama i svjedocima. |

5.2. Tko su predviđeni glavni korisnici projekata i programa koji će se financirati putem natječaja ili javnog poziva? Ukratko opišite korisnike specificirajući glavna obilježja svake korisničke skupine, njihov broj te njihove potrebe na koje projekti i programi trebaju odgovoriti u 2023.:

|  |
| --- |
| **Opis glavnih korisničkih skupine, njihov broj i potrebe** |
| Glavni korisnici projekata su zatvorenici i osuđenici u probaciji (bivši zatvorenici) te službenici zatvorskog sustava i probacije koji provode resocijalizaciju i rehabilitaciju zatvorenika. Ostali (indirektni) korisnici su članovi obitelji zatvorenika i osuđenika u probaciji.  U zatvorskom se sustavu tijekom godine nalazi oko 4700 zatvorenika i maloljetnika koji izdržavanju kaznu zatvora, kaznu maloljetničkog zatvora i odgojnu mjeru upućivanja u odgojni zavod. Uz navedeno, tijekom godine se u zatvorima i kaznionicama nalazi i oko 7300 osoba drugih formalno-pravnih kategorija (osobe kojima je u kaznenom postupku izrečena mjera istražnog zatvora, osobe kojima je u prekršajnom postupku izrečena kazna zatvora, osobe kojima je u prekršajnom postupku izrečena novčana kazna zamijenjena kaznom zatvora, osobe kojima je određeno zadržavanje).  U probaciju je tijekom godine uključeno oko 3300 osoba.  U zatvorskom je sustavu zaposleno oko 2500 osoba, pri čemu poslove resocijalizacije i rehabilitacije zatvorenika u širem smislu obavlja oko 2100 službenika koji su u svakodnevnom kontaktu sa zatvorenicima (službenici odjela tretmana, osiguranja, zdravstvene zaštite te odjela za rad i strukovnu izobrazbu), pri čemu poslove psihosocijalnog tretmana zatvorenika obavlja oko 150 službenika odjela tretmana (primarno socijalni pedagozi, socijalni radnici i psiholozi).  U probaciji radi 102 službenika, od toga 11 službenika u Središnjem uredu, a 91 u probacijskim uredima. Od navedenog broja, 88 je osoba visoke stručne spreme koje neposredno obavljaju probacijske poslove (socijalni radnici, socijalni pedagozi, psiholozi i drugi službenici različitih društvenih i humanističkih struka). |

5.3. Koji je očekivani ukupni broj ugovora koji se planira sklopiti s udrugama/organizacijama civilnog društva temeljem natječaja odnosno javnog poziva?

|  |  |
| --- | --- |
| Očekivani broj projekata koji će se financirati /broj zaključenih ugovora s OCD o provedbi projekta: | |
| Naziv natječaja ili javnog poziva | Očekivani broj projekata/ugovora |
| Natječaj za financiranje projekata udruga usmjerenih pružanju potpore provođenju programa postupanja/izvršavanja kazne zatvora u 2023. godini | 10-20 |

5.4. Koji su najviši i najniži iznosi financijske podrške koje će biti moguće ostvariti temeljem pojedinih natječaja odnosno javnih poziva navedenih u točki 5.1?

|  |  |
| --- | --- |
| Najniži iznos za projekt/program | Najviši iznos za projekt/program |
| 50.000,00 - 200.000,00 kn (ovisno o prioritetnom području te ovisno radi li se o projektu ili programu) | 300.000,00 - 600.000,00 kn (ovisno o prioritetnom području te ovisno radi li se o projektu ili programu) |

1. Analiza problema po sektorima izrađuje se kao podloga za pripremu natječaja i javnih poziva za dodjelu bespovratnih sredstava (uključujući i nefinancijske podrške) programima i projektima od interesa za opće dobro koje provode udruge i druge organizacije civilnoga društva u 2023. godini financiranih iz javnih izvora na nacionalnoj razini [↑](#footnote-ref-1)
2. „Narodne novine“ broj: 14/21 [↑](#footnote-ref-2)
3. Zatvor u Sisku privremeno nije u funkciji zbog oštećenja nastalih tijekom potresa u prosincu 2020. godine [↑](#footnote-ref-3)
4. ako je primjenjivo, upišite naziv tijela koje je u 2022. godini raspisalo natječaj, ali je u međuvremenu pripojeno drugom javnom tijelu i čije ste obveze preuzeli [↑](#footnote-ref-4)